CELEX: 32012D0033(01)
Language: el
Date: 2012-12-19 00:00:00
Title: 2013/32/ΕΕ: Απόφαση της Ευρωπαϊκής Κεντρικής Τράπεζας, της 19ης Δεκεμβρίου 2012 , που τροποποιεί την απόφαση ΕΚΤ/2010/24 σχετικά με την ενδιάμεση διανομή του εισοδήματος της Ευρωπαϊκής Κεντρικής Τράπεζας από τα κυκλοφορούντα τραπεζογραμμάτια ευρώ και από την αγορά τίτλων βάσει του προγράμματος για τις αγορές τίτλων (ΕΚΤ/2012/33)

17.1.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 13/12
            
         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 19ης Δεκεμβρίου 2012
   που τροποποιεί την απόφαση ΕΚΤ/2010/24 σχετικά με την ενδιάμεση διανομή του εισοδήματος της Ευρωπαϊκής Κεντρικής Τράπεζας από τα κυκλοφορούντα τραπεζογραμμάτια ευρώ και από την αγορά τίτλων βάσει του προγράμματος για τις αγορές τίτλων
   (ΕΚΤ/2012/33)
   (2013/32/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας, και ιδίως το άρθρο 33,
   Εκτιμώντας τα ακόλουθα:
   
               (1)
            
            
               Η απόφαση ΕΚΤ/2010/24, της 25ης Νοεμβρίου 2010, σχετικά με την ενδιάμεση διανομή του εισοδήματος της Ευρωπαϊκής Κεντρικής Τράπεζας από τα κυκλοφορούντα τραπεζογραμμάτια ευρώ και από την αγορά τίτλων βάσει του προγράμματος για τις αγορές τίτλων (1), ορίζει τον τρόπο με τον οποίον η Ευρωπαϊκή Κεντρική Τράπεζα (ΕΚΤ) διανέμει στις ΕθνΚΤ: α) το εισόδημα που συγκεντρώνει από τα κυκλοφορούντα τραπεζογραμμάτια ευρώ κάθε οικονομικού έτους και β) το εισόδημά της από την αγορά τίτλων βάσει του προγράμματος για τις αγορές τίτλων κάθε οικονομικού έτους.
            
         
               (2)
            
            
               Κρίνεται αναγκαίο να ευθυγραμμιστούν μεταξύ τους οι ημερομηνίες ενδιάμεσης διανομής του εισοδήματος της ΕΚΤ από τα κυκλοφορούντα τραπεζογραμμάτια ευρώ και διανομής του εισοδήματός της από την αγορά τίτλων βάσει του προγράμματος για τις αγορές τίτλων. Εκτός αν άλλως αποφασίσει το διοικητικό συμβούλιο, η ΕΚΤ θα πρέπει να διανέμει τις δύο αυτές κατηγορίες εισοδήματός της την τελευταία εργάσιμη ημέρα του Ιανουαρίου του επόμενου έτους. Η ρύθμιση αυτή εξασφαλίζει στην ΕΚΤ επαρκή χρόνο για να καθορίζει το ύψος τυχόν εισοδήματος που συγκεντρώνει από την αγορά τίτλων βάσει του προγράμματος για τις αγορές τίτλων.
            
         
               (3)
            
            
               Η απόφαση ΕΚΤ/2010/24 πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποίηση
   Το άρθρο 2 παράγραφοι 2 έως 4 αντικαθίσταται από το ακόλουθο κείμενο:
   
      «2.   Η ΕΚΤ διανέμει στις ΕθνΚΤ το εισόδημα που συγκεντρώνει από τα κυκλοφορούντα τραπεζογραμμάτια ευρώ και το εισόδημά της από τίτλους του προγράμματος για τις αγορές τίτλων κάθε οικονομικού έτους την τελευταία εργάσιμη ημέρα του Ιανουαρίου του επόμενου έτους, εκτός αν άλλως αποφασίζει το διοικητικό συμβούλιο.
      3.   Επιτρέπεται η μείωση του ποσού του εισοδήματος της ΕΚΤ από τα κυκλοφορούντα τραπεζογραμμάτια ευρώ, σύμφωνα με απόφαση του διοικητικού συμβουλίου βάσει του καταστατικού του ΕΣΚΤ, λόγω δαπανών στις οποίες υποβάλλεται η ΕΚΤ σε σχέση με την έκδοση και επεξεργασία τραπεζογραμματίων ευρώ.».
   
   Άρθρο 2
   Έναρξη ισχύος
   Η παρούσα απόφαση αρχίζει να ισχύει στις 31 Δεκεμβρίου 2012.
   
      Φρανκφούρτη, 19 Δεκεμβρίου 2012.
      
         
            Ο Πρόεδρος της ΕΚΤ
         
         Mario DRAGHI
      
   
   
      (1)  ΕΕ L 6 της 11.1.2011, σ. 35.